**ΕΝΟΤΗΤΑ 1**

**ΥΠΟΚΕΙΜΕΝΟ**

Το πρόσωπο, το ζώο, το πράγμα που ενεργεί, παθαίνει κάτι κλπ.

**ΜΟΡΦΕΣ ΥΠΟΚΕΙΜΕΝΟΥ**

**Στα προσωπικά ρήματα**

1. **Ουσιαστικό**: **Η Μαρία** βλέπει τηλεόραση.
2. **Αντωνυμία**: **Εκείνος** την παρακολουθούσε αμίλητος.
3. **Επίθετο**: **Οι νέοι** είναι τολμηροί**.**
4. **Μετοχή**: **Ο πεινασμένος** καρβέλια ονειρεύεται.
5. **Δευτερεύουσα πρόταση με άρθρο** (ισοδυναμεί με όνομα): **Το ότι είπες ψέματα με στενοχώρησε.**
6. **Δευτερεύουσα αναφορική ονοματική πρόταση**: **Όποιος θυμάται την ιστορία** να τη διηγηθεί**.**
7. **Άλλα μέρη του λόγου ή φράσεις με άρθρο**: Δεν τον απασχολεί καθόλου **το αύριο.**

**Στα απρόσωπα ρήματα ή απρόσωπες εκφράσεις** το υποκείμενο είναι δευτερεύουσα πρόταση, χωρίς άρθρο (ειδική, βουλητική, πλάγια ερωτηματική)

1. Είναι φανερό **ότι δεν ξέρει τίποτα**.
2. Απαγορεύεται **να καπνίζετε**.
3. Είναι άξιο απορίας **πώς το ξέχασες**.

**Στα ρήματα που δηλώνουν φυσικά φαινόμενα** (βρέχει, βραδιάζει κλπ.) το υποκείμενο είναι απροσδιόριστο (ο θεός, ο ουρανός, η μέρα …)

 **ΠΑΡΑΛΕΙΨΗ ΥΠΟΚΕΙΜΕΝΟΥ**

* Όταν είναι α', β' προσώπου
* Όταν εννοείται από τα συμφραζόμενα
* Όταν αναφέρεται σε μία γενική έννοια, π.χ. οι άνθρωποι
* Όταν το ρήμα δηλώνει φυσικό φαινόμενο

**ΣΥΜΦΩΝΙΑ ΡΗΜΑΤΟΣ –ΥΠΟΚΕΙΜΕΝΟΥ** σε πρόσωπο και αριθμό

* Όταν είναι περισσότερα τα υποκείμενα μπαίνει στο επικρατέστερο πρόσωπο (το α' του β', το β' του γ')
* Όταν είναι περιληπτικό το υποκείμενο, το ρήμα μπαίνει και στους δύο αριθμούς, π.χ. **Μια ομάδα ανθρώπων μιλούσε/ μιλούσαν**.